DA Den Europæiske Unions Tidende CE 33/134

(2004/C 33 E/133)

SKRIFTLIG FORESPØRGSEL E-1573/03

af Phillip Whitehead (PSE) til Kommissionen

(8. maj 2003)

Om: »Europa via satellit« og tv-dækning af EU-institutionernes arbejde

I betragtning af den betydning for offentlighedens forståelse af EU-institutionerne, som tv-dækning af EU-sager kan have, vil Kommissionen da offentliggøre statistikker og oplysninger vedrørende »Europa via satellit« for de tre sidste år, navnlig:

1. Hvor mange timer er der transmitteret i alt og i hvilke sprogversioner?

2. Hvorledes er fordelingen af dækningen af henholdsvis Parlamentet, Kommissionen, Rådet og Det Europæiske Råd?

3. Hvor mange timer har private og offentlige tv-stationer i hele EU fordelt på lande retransmitteret udsendelserne?

Svar afgivet på Kommissionens vegne af Romano Prodi

(2. juni 2003)

Kommissionen har den glæde at meddele det ærede medlem, at de ønskede oplysninger allerede er sendt til Parlamentets audiovisuelle tjeneste og om kort tid vil være tilgængelige på netstedet Europa.

For nemheds skyld vedlægger Kommissionen dog følgende uddrag:

1. Udsendelser og sprogversioner på Europe by Satellite (EbS)

EbS transmitterede i alt 2 968 timer i 2000, 3 273 timer i 2001 og 3 077 timer i 2002. Nedgangen i 2002 skyldes, at man ikke længere retransmitterer dagens pressekonferencer, da denne tjeneste er overtaget af »Video on Demand«-faciliteten på EbS's netsted, hvor alt EbS-materiale er til rådighed i en uge efter transmissionen.

Alle direkte transmissioner er til rådighed på op til 11 officielle sprog, alt efter hvor mange audiokanaler de respektive institutioner kan tilbyde (for eksempel tilbyder Parlamentet 12 audiokanaler — 1 for originalen og 11 for tolkning til EU's officielle sprog; Kommissionen 10, og Rådet 4). Parlamentet og Kommissionen har planer om at tilbyde direkte dækning af begivenhederne på op til 25 sprog i 2004.

2. Fordeling af EbS's nyhedsresuméer og fuldstændig dækning på de enkelte EU-institutioner

Kilde til nyhedsmateriale og fuldstændig dækning af begivenheder (timer) 2000 % 2001 % 2002 % Europa-Kommissionen 976 50,90 1222 51,88 544 34,73 Europa-Parlamentet 545 28,45 623 26,45 459 29,31 Rådet 365 19,05 445 18,90 284 18,13 Andre 30 1,60 65 2,77 279 17,83 I alt 1 916 100 2 355 100 1 566 100

3. Tv-stationernes anvendelse af Eb S-materiale

I de sidste tre år har der ikke været noget system til rådighed, der kunne bruges til permanent at overvåge tv-stationernes anvendelse af de billeder, som blev transmitteret af EbS. Man afprøvede imidlertid to eksperimentelle teknologier i 2000 (vandmærkning) og 2003 (picture matching) med henblik på at iværksætte et udbud vedrørende et permanent system. Til illustration af dette vedlægges to uddrag fra de to rapporter:

I andet halvår af 2000 målte et uafhængigt selskab — Medialink — anvendelsen af transmissioner fra EbS via en stikprøve på 79 nationale og tværeuropæiske tv-stationer ud af de 627, som regelmæssigt anvender EbS. Det viser sig, at 90 % af disse stationer har sendt programmer (25 i gennemsnit), der indeholdt billeder fra EbS. Alene i Tyskland har 23 internationale, nationale og regionale stationer, såsom 3 Sat, Phoenix, ARD, ZDF, N-TV og Bayerische Rundfunk, sendt 503 programmer, som indeholdt billeder fra EbS.

I 2003 foretog JLM Conseil en undersøgelse af anvendelsen af billeder fra EbS mellem den 19. og den 21. marts i forbindelse med Det Europæiske Råds møde. Rapporten fra JLM viser, at et udsnit på 12 tv-stationer fra Danmark, Spanien og Frankrig plus to tværnationale stationer på tre dage sendte 153 nyhedsindslag, hvoraf 76 % indeholdt billeder fra EbS. Målt i varighed optog disse billeder næsten halvdelen (49,4 %) af indslagenes samlede sendetid.

Alle de ovennævnte rapporter kan fås på anmodning og vil snart være tilgængelige på netstedet (1).

(1) Tallene for 2002 er lavere, fordi statistikkerne for de to foregående år omfattede retransmission af nyhedsresuméer og af den fuldstændige (direkte eller båndede) dækning af begivenhederne. Tallene for 2000 og 2001 uden retransmission ville være ca. 1/3 af de anførte tal.